John Davies (Mallwyd)

John Davies (war-dro 1567–1644) a voe skrivagner, troer, yezhadurour ha geriadurour kembraek. Lesanvet e oa Dr John Davies, Mallwyd, dre ma oa person e Mallwyd e Sir Feirionnydd. Ganet e voe e Llanferres, e Sir Ddinbych gwechall (Sir y Fflint hiziv). Studioù e doa graet en Jesus College, en Oxford.

Mignon e oa d’an eskob William Morgan, aozer ar Bibl e kembraeg. Soñjal a reer ez eo gant John Davies e oa bet adlennet an droidigezh eus ar Bibl graet gant William Morgan hag a voe embannet e 1620. 

E 1621 e voe embannet ul labour all gant John Davies, ur yezhadur eus ar c’hembraeg e latin, anvet Antiquae linguae Britannicae .... Daou c’heriadur a embannas ivez, en o zouez ur geriadur latin-kembraeg diazezet war labour Thomas Wiliems eus Trefriw, an Dictionarum duplex (1632), ha meur a levr all.

Implijet e voe geriadur John Davies gant Loeiz ar Pelleter pa savas e c'heriadur hag alies e reer dave da c'heriadur Davies en hini ar Pelleter.

Ouzhpenn al labourioù-se en deus lezet John Davies dimp eilskridoù diwar dornskridoù krenngembraek ha ne vefent ket deuet betek ennomp hep e labour adskrivañ. 

Barzhonegoù tennet eus ar skridoù-se a voe embannet, goude marv John Davies, e-barzh an dastumad Flores Poetarum Britannicorum (1710). 

Mervel a reas d’ar 15 a viz Mae 1644, e Harlech moarvat, ha beziet e voe e Mallwyd.

E skridoù
Antiquae linguae Britannicae ... (1621)
Llyfr y resolusion (1632)
Dictionarum duplex (1632)

Liammoù diavaez
Y bywgraffiadur ar-lein (e kembraeg pe e saozneg)
Liber B, John Davies o Fallwyd, tennet eus dastumadoù Levraoueg Vroadel Kembre

 Rummad:Yezhoniourien Kembre
Rummad:Skrivagnerien Kembre
Rummad:Skrivagnerien latin
Rummad:Geriadurourien
Rummad:Ganedigezhioù 1567
Rummad:Marvioù 1644